Grootouers rasend van kommer ná kleinkind se geboorteBaba Chante-Amorè (Foto: Facebook via Chante-Amorè Koekemoer) ŉ Oupa en ouma van Rustenburg in Noordwes se vreugde oor die geboorte van hul kleinkind het in ŉ nagmerrie ontaard nadat die kleinding in die hospitaal se waakeenheid opgeneem moes word omdat sy sukkel om asem te haal. Chante-Amorè Koekemoer is presies ŉ week gelede in die Ferncrest private hospitaal gebore, maar is nou in die waakeenheid aan ŉ ventilator gekoppel. Stefan Koekemoer, Chante-Amorè se oupa, vertel aan Maroela Media hy en sy vrou was by hul 19-jarige dogter, Simoné, toe haar dogtertjie met ŉ keisersnee in die wêreld gebring is. Dokters het egter dadelik opgemerk dat Chante-Amorè sukkel om asem te haal. “Die dokter het net na die geboorte sy vinger in babatjie se mond gedruk en onmiddellik besef sy het ’n gesplete verhemelte,” vertel Stefan. Stefan sê hy en sy vrou, Annelise, sit nou met jul hande in die hare omdat hulle nie weet hoe hulle die hospitaalkoste vir hulle geliefde kleinkind sal kan betaal nie. Die bevalling is ten volle deur die Koekemoer-gesin se mediese fonds gedek, maar hulle dek glad nie die res van die koste verbonde aan Chante-Amorè se behandeling nie. Baba Chante-Amorè (Foto: Facebook via Chante-Amorè Koekemoer) Stefan sê die familie moes onmiddellik ŉ deposito van R150 000 betaal sodat Chante-Amorè in die waakeenheid opgeneem kan word. Volgens die dokters sal sy ongeveer tien dae of selfs langer in die waakeenheid moet bly. “Sy is gekoppel aan ’n ventilator en ontvang suurstof deur pypies wat aan haar longe gekoppel is,” vertel Stefan. As gevolg van die gesplete verhemelte kan Chante-Amorè ook nie normale voeding ontvang nie. “Sy kry voeding met ’n pypie deur haar neus wat aan haar magie gekoppel is.” Die hospitaal het hom egter vandag in kennis gestel dat die bedrag van R150 000 reeds uitgeput is en dat hulle deur die moontlikheid van ’n staatshospitaal in die gesig gestaar word. “Die dokters moet ook vir Chante-Amorè ’n plaatjie maak wat in haar verhemelte gaan pas om die gaping toe te maak. Sonder dié plaatjie sal bottelvoeding nie moontlik wees nie en sal sy steeds moeilik asem haal. Ons weet nog nie eers wat hierdie plaatjie gaan kos nie,” verduidelik Stefan. Die koste van die X-strale en pediater moet ook uit die grootouers se sak kom. Volgens Stefan is hulle nie in ŉ finansiële posisie om self dié koste te dra nie. Die familie het intussen ’n Facebook-blad geskep waardeur verskeie fondsinsamelingsinisiatiewe van stapel gestuur is. “Ons is dankbaar vir die bydraes en ongelooflike ondersteuning van familie en vriende tot dusver,” sê Stefan. “Vriende adverteer selfs kolwyntjies en ander gebak op dié Facebook-blad ten bate van baba Chante-Amorè.” Volgens Stefan is die pad vorentoe nog nie duidelik nie. “Ons moet nou sterk staan vir ons dogter en kleinkind se onthalwe.” Besoek Chante-Amorè Koekemoer se Facebook-blad hier.